Document ID: 31994R0897

31994R0897
L 104/18
JURNALUL OFÍCIAL AL UNIUNII EUROPENE
REGULAMENTUL (CE) NR. 897/94 AL COMISIEI
din 22 aprilie 1994
de stabilire a normelor de aplicare a Regulamentului (CEE) nr. 2847/93 al Consiliului privind proiectele pilot de localizare continuă a navelor comunitare de pescuit
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CEE) nr. 2847/93 al Consiliului din 12 octombrie 1993, privind instituirea unui sistem de control aplicabil politicii comune a pescuitului (1), în special articolul 3 alineatul (4),
întrucât articolul 3 din Regulamentul (CEE) nr. 2847/93 prevede punerea în aplicare de către statele membre, înainte de 30 iunie 1995, pentru anumite categorii de nave comunitare de pescuit, a unor proiecte pilot de sisteme de localizare continuă, cu operare de la o stație terestră sau de la un satelit folosind comunicarea prin satelit pentru transmiterea datelor, și, dacă este necesar, realizarea unor proiecte pilot de înregistratori automați ai poziției;
întrucât aceste proiecte pilot au ca obiectiv evaluarea tehnologiilor care trebuie utilizate și a navelor care trebuie incluse în sistemele menționate anterior, pentru a permite Consiliului să adopte înainte de 1 ianuarie 1996 deciziile privind utilizarea acestora în vederea îmbunătățirii eficacității supravegherii activităților de pescuit;
întrucât, pentru asigurarea execuției acestor proiecte pilot de către statele membre, trebuie stabilită modalitatea de aplicare, în special în ceea ce privește numărul, pentru un stat membru, al navelor care fac obiectul unor proiecte pilot, procedura de colectare și de prelucrare a datelor transmise sau colectate de către aceste nave și procedura de transmitere a acestor date între statele membre;
întrucât, în vederea asigurării unui control al acestor proiecte pilot și al cooperării între statele membre, Comisia trebuie informată de către statele membre în legătură cu realizarea acestor proiecte pilot;
întrucât măsurile prevăzute în prezentul regulament sunt în conformitate cu avizul Comitetului de gestionare a produselor pescărești,
ADOPTĂ PREZENTUL REGULAMENT:
Articolul 1
Prezentul regulament stabilește anumite condiții în care statele membre pun în aplicare proiectele, prevăzute la articolul 3 din Regulamentul (CEE) nr. 2847/93, referitoare la sistemele de localizare continuă a navelor comunitare de pescuit, care operează de la o stație terestră sau de la un satelit folosind comunicarea prin satelit pentru transmiterea datelor, precum și, dacă este necesar, proiectele pilot privind înregistratorii automați ai poziției.
Articolul 2
(1) Statele membre adoptă dispozițiile necesare pentru a pune în aplicare:
(a)
proiecte pilot privind localizarea constantă a navelor comunitare de pescuit folosind comunicarea prin satelit care vor fi aplicate unui număr minim de nave navigând sub pavilionul unui stat membru, care trebuie să fie cel puțin egal cu numărul navelor sale cu o lungime mai mare de 50 de metri, dacă acest număr este mai mare de zece nave, dacă nu, de minimum zece nave. Numărul minim de nave pentru fiecare stat membru este indicat în anexa I;
(b)
dacă doresc, proiecte pilot complementare privind înregistrarea localizării constante a navelor comunitare de pescuit folosind un sistem de înregistrare automată a poziției incluzând cel mult același număr de nave ca cel prevăzut pentru proiectele pilot menționate la litera (a).
(2) Statele membre se asigură că proiectele pilot menționate la alineatul (1) sunt aplicate tuturor navelor cu o lungime mai mare de 17 metri. Totuși, statele membre pot pune în aplicare proiecte pilot pentru un număr limitat de nave a căror lungime este mai mică de 17 metri, atunci când activitățile acestor nave sunt supuse unor restricții de pescuit.
(3) Proiectele pilot trebuie puse în aplicare începând cu data de 1 iulie 1994. Proiectele pilot trebuie să fie operaționale în toate statele membre începând cu data de 1 octombrie 1994 și să rămână operaționale cel puțin până în 30 iunie 1995.
(4) Fără a aduce atingere condițiilor stabilite la alineatul (1), statele membre pot lua decizia de a pune în aplicare proiecte pilot în comun.
Articolul 3
Autoritatea competentă însărcinată cu punerea în aplicare a proiectelor pilot este desemnată de către fiecare stat membru care comunică Comisiei, cel târziu cu o lună după intrarea în vigoare a prezentului regulament, numele, adresa, numerele de telefon și de fax al acestei autorități.
Articolul 4
Fiecare stat membru adoptă măsurile necesare astfel încât proiectele pilot să includă:
(a)
instalații la bordul navelor care navighează sub pavilionul său care iau parte la proiecte pilot;
(b)
instalații informatice care să permită autorităților competente menționate la articolul 3 prelucrarea informațiilor transmise sau colectate de către navele de pescuit vizate la articolul 2, precum și informațiile comunicate de către autoritățile competente ale altor state membre.
Articolul 5
În cadrul proiectelor pilot folosind sistemul de comunicare prin satelit, instalațiile vizate la articolul 4 litera (a) trebuie:
1.
să permită localizarea constantă, cu o eroare de poziționare care trebuie să rămână sub limita de 500 de metri cu un interval de încredere de 99 %, a navelor navigând sub pavilionul statului membru vizat, de la o stație terestră sau de la un satelit, indiferent de apele maritime unde navighează sau portul în care se găsesc acestea;
2.
să garanteze transmiterea automată, o dată pe oră, a datelor privind poziția geografică, cu o eroare de poziționare care trebuie să rămână sub limita de 500 de metri cu un interval de încredere de 99 %, data și ora la care a fost stabilită această poziție a navelor care navighează sub pavilionul unui stat membru vizat, autorității competente menționate la articolul 3 și Comisiei, la cerere, cu acordul statului pavilionului;
3.
să asigure fiabilitatea datelor menționate la punctul 2.
Articolul 6
În cadrul proiectelor pilot complementare folosind un sistem de înregistrare automată a poziției, instalațiile menționate la articolul 4 litera (a) trebuie:
1.
să permită înregistrarea automată și constantă a poziției geografice cu o eroare de poziționare care trebuie să rămână sub limita de 500 de metri cu un interval de încredere de 99 %, data și ora la care a fost stabilită această poziție, indiferent de apele maritime în care navighează sau portul în care se găsesc navele respective;
2.
să asigure fiabilitatea datelor menționate la punctul 1.
Articolul 7
Instalațiile menționate la articolul 4 litera (b) trebuie să permită statului pavilionului, oricare ar fi sistemul folosit:
1.
să colecteze, să prelucreze, să înregistreze și să centralizeze informațiile menționate la articolul 5 alineatul (2) și la articolul 6 alineatul (1) Statele membre iau măsurile necesare pentru păstrarea acestor informații până la 31 decembrie 1995;
2.
să comunice automat informațiile transmise sau colectate de către navele sale autorității competente a statului membru în apele căruia operează navele în cauză și, la cererea acesteia, Comisiei, cu acordul statului membru al pavilionului.
Articolul 8
(1) Statele membre cooperează în vederea asigurării comunicării datelor menționate la articolul 7 alineatul (2).
(2) Fiecare stat membru al pavilionului ia măsurile necesare pentru ca informațiile individuale transmise de către nave în cadrul proiectelor pilot amintite la articolul 2 alineatul (1) litera (a) să fie comunicate autorității competente menționate la articolul 7 alineatul (2) cel târziu în șaizeci de minute de la primirea informațiilor de către statul membru al pavilionului și în o sută douăzeci de minute de la transmiterea datelor de către navele sale.
În acest scop, statele membre pot utiliza un format de schimb al datelor reciproc acceptabil.
(3) Autoritatea competentă menționată la alineatul (2) care primește informațiile adoptă hotărârile necesare pentru a le prelucra pe suport informatic.
Articolul 9
(1) Cel târziu cu o lună înainte de lansarea operațională a proiectelor pilot, statele membre transmit Comisiei lista informațiilor privind punerea în aplicare a proiectelor pilot menționate la anexa II. Totuși, statele membre care au transmis aceste informații în cadrul de aplicare a Deciziei 89/631/CEE (2) a Consiliului sunt scutite de această obligație.
Statele membre informează constant Comisia în legătură cu punerea în aplicare a proiectelor pilot.
(2) Când este necesară adăugarea, excluderea sau înlocuirea unei nave sau modificarea informațiilor privind o navă, statul membru al pavilionului informează Comisia.
Articolul 10
În vederea facilitării cooperării între statele membre, Comisia comunică fiecărui stat membru informațiile pe care le-a primit conform articolului 9 și supraveghează, conform procedurii prevăzute la articolul 36 din Regulamentul (CEE) nr. 2847/93, proiectele pilot puse în aplicare de fiecare stat membru.
Articolul 11
Înainte de 31 martie 1995, fiecare stat membru prezintă Comisiei un raport interimar de evaluare a proiectului (proiectelor) pe care le-a pus în aplicare. Înainte de 31 august 1995, fiecare stat membru prezintă Comisiei raportul său final cuprinzând în special informații privind raportul cost/eficacitate al sistemelor, garanții de transparență a sistemelor utilizate, precum și recomandări privind viitorul sistemelor de localizare constantă a navelor comunitare de pescuit.
Pe baza acestor rapoarte, Comisia transmite Consiliului un raport global de evaluare a proiectelor pilot puse în aplicare de către statele membre, incluzând, când este necesar, propuneri privind instaurarea unui sistem de localizare constantă a navelor comunitare de pescuit.
Articolul 12
Prezentul regulament intră în vigoare în a treia zi de la publicarea în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 22 aprilie 1994.

Labels: 12
7
18
6